Борисов инспектира жп ремонтите в страната - От деня
публикувано на 11.06.19 в 10:33 | обновено на 11.06.19 в 14:07
Автори: Цветелина Стоянова , Невена Петрова - кор. на БНР в Пазарджик , Иванка Петкова - Радио Пловдив
Борисов инспектира полагането на нов железен път по отсечката София - Елин Пелин
Премиерът Бойко Борисов заедно с вицепремиера Томислав Дончев и министрите Росен Желязков и Владислав Горанов инспектираха жп-трасето София-Пловдив край гара Белозем.
Премиерът похвали свършеното от фирмата изпълнител на жп ремонта и препоръча тя да осигури пешеходно трасе за минувачите, които пресичат жп релсите край гара Белозем.
Бойко Борисов каза още:
“Новите строежи – милиардни строежи. Двеста километра скорост, нови контактни мрежи, всичко е електроника. Навсякъде пътните възли се заменят с надлези, за да няма бариери, да няма това, което често се случва по прелезите. Така че ние продължаваме с инвестиционната си програма в тази сфера и просто хората да видят каква ми беше идеята, какви огромни интермодални терминали вече са направени“.
На въпрос на БНР относно 16-годишния радикализиран младеж от Пловдив премиерът препоръча:
“Службите направиха всичко каквото трябва и ви съветвам по-малко коментари, а да гледате повече картинките“.
Министърът на транспорта Росен Желязков заяви:
"Проектната скорост е 160 до 200 км. по всички нови участъци за модернизация и рехабилитация. Трябва да се има предвид, че на над 160 км в час всички 10 км отгоре оскъпяват с 10% капиталовите оперативни разходи. Балансът е важен да се направи с оглед средната скорост, а не с оглед на максимална скорост".
Премиерът Бойко Борисов допълни:
"Това си е жп магистрала. Ние нямаме и такива територии, че да развиват по 300-400 км., защото докато я развие, трябва на следващата гара да спре".
Росен Желязков коментира:
"Интермодалният терминал вече си е достигнал не само прогнозното, но го е и надминал. Това са някъде около 60, а ще стигнат и до 100 скоро. Това са два влака на ден към Турция. Товарите са се увеличили два пъти. Всеки ден има влак за Турция. Следващата задача е да направим терминалите Варна, пристанищата, защото там ни е другият голям потенциал, контейнерите терминали".
Програма Хоризонт От деня Бойко Борисов влак София-Елин Пелин